เทศบัญญัติเทศบาลนครสมุทรปราการ เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในท้องที่เขตเทศบาลนครสมุทรปราการ อำเภอเมืองสมุทรปราการ จังหวัดสมุทรปราการ พ.ศ. 2558
เทศบัญญัติเทศบาลนครสมุทรปราการ
เทศบัญญัติเทศบาลนครสมุทรปราการ
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในท้องที่เขตเทศบาลนครสมุทรปราการ
อำเภอเมืองสมุทรปราการ จังหวัดสมุทรปราการ
พ.ศ. ๒๕๕๘
 

โดยที่เป็นการสมควรตราเทศบัญญัติเทศบาลนครสมุทรปราการ ว่าด้วยการกำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิดหรือบางประเภท
ในท้องที่เขตเทศบาลนครสมุทรปราการ อำเภอเมืองสมุทรปราการ จังหวัดสมุทรปราการ

อาศัยอำนาจตามความในมาตรา ๖๐ (๒) แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๕) พ.ศ. ๒๕๑๐ และมาตรา ๙ วรรคสอง แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ.
๒๕๓๕
เทศบาลนครสมุทรปราการโดยความเห็นชอบของสภาเทศบาลนครสมุทรปราการและผู้ว่าราชการจังหวัดสมุทรปราการ
จึงตราเทศบัญญัติไว้ ดังต่อไปนี้

ข้อ ๑ เทศบัญญัตินี้เรียกว่า เทศบัญญัติเทศบาลนครสมุทรปราการ เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่เขตเทศบาลนครสมุทรปราการ
อำเภอเมืองสมุทรปราการ จังหวัดสมุทรปราการ พ.ศ. ๒๕๕๘

ข้อ ๒[๑] เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาเทศบัญญัติ
กฎ ข้อบังคับ ระเบียบ ประกาศ
หรือคำสั่งอื่นใดในส่วนที่ได้กำหนดไว้แล้วซึ่งขัดหรือแย้งกับเทศบัญญัตินี้
ให้ใช้เทศบัญญัตินี้แทน

ข้อ ๔ ห้ามบุคคลใดก่อสร้างอาคารที่มีความสูงเกิน
๑๐๐ เมตร (หนึ่งร้อยเมตร) ภายในเขตท้องที่เทศบาลนครสมุทรปราการ

ข้อ ๕ ห้ามบุคคลใดก่อสร้างอาคารที่มีความสูงเกิน
๒๓ เมตร (ยี่สิบสามเมตร) ภายในรัศมี ๕๐๐ เมตร (ห้าร้อยเมตร)
จากจุดศูนย์กลางหอชมเมือง ตามแผนที่ท้ายเทศบัญญัตินี้

ข้อ ๖ การวัดความสูงของอาคารให้วัดจากระดับพื้นดินที่ก่อสร้างถึงพื้นดาดฟ้า
สำหรับอาคารทรงจั่วหรือปั้นหยาให้วัดจากระดับพื้นดินที่ก่อสร้างถึงยอดผนังของชั้นสูงสุด

ข้อ ๗ ห้ามบุคคลใดดัดแปลงหรือเปลี่ยนการใช้อาคารใด
ๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๔ และข้อ ๕

ข้อ ๘ อาคารที่ได้รับใบอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ
ให้ได้รับยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๙ เทศบัญญัตินี้มิให้ใช้บังคับแก่หน่วยงานราชการ
รัฐวิสาหกิจ และองค์กรปกครองส่วนท้องถิ่น

ข้อ ๑๐ ให้นายกเทศมนตรีนครสมุทรปราการรักษาการตามเทศบัญญัตินี้
และให้มีอำนาจตีความวินิจฉัยปัญหา ยกเว้นการปฏิบัติตามเทศบัญญัติ
กำหนดหลักเกณฑ์และกำหนดวิธีปฏิบัติเพื่อดำเนินการให้เป็นไปตามเทศบัญญัตินี้
โดยได้รับความเห็นชอบจากสภาเทศบาลนครสมุทรปราการ


ประกาศ
ณ วันที่ ๑๖ กุมภาพันธ์ พ.ศ. ๒๕๕๘
พูลทวี
ศิวะพิรุฬห์เทพ
ปลัดเทศบาล
ปฏิบัติหน้าที่
นายกเทศมนตรีนครสมุทรปราการ

[เอกสารแนบท้าย]

๑. แผนที่ท้ายเทศบัญญัติเทศบาลนครสมุทรปราการ เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท
ในท้องที่เขตเทศบาลนครสมุทรปราการ อำเภอเมืองสมุทรปราการ จังหวัดสมุทรปราการ พ.ศ.
๒๕๕๘

(ดูข้อมูลจากภาพกฎหมาย)





















ปริยานุช/ผู้จัดทำ
๒๔ มีนาคม ๒๕๕๘

วันทิตา/ผู้ตรวจ
๒๔ เมษายน ๒๕๕๘





[๑] ราชกิจจานุเบกษา
เล่ม ๑๓๒/ตอนพิเศษ ๖๓ ง/หน้า ๓๓/๒๐ มีนาคม ๒๕๕๘